b'\n_START_ARTICLE_\nKolesarstvo\n_START_PARAGRAPH_\nKolesarstvo je aktivnost vo\xc5\xbenje s kolesom, ki se uporablja tako v transportne namene, kot za namene \xc5\xa1porta, rekreacije ali turizma. Pri tem se kot glavni pripomo\xc4\x8dek uporablja kolo oziroma njegove razli\xc4\x8dice, kot je na primer trokolo. Pojem kolesarstvo lahko ozna\xc4\x8duje vsakodnevno vo\xc5\xbenjo s kolesom po opravkih (dnevno migracijo), rekreacijo ali profesionalno ukvarjanje s tem \xc5\xa1portom. Mednarodna kolesarska zveza je krovna organizacija kolesarstva kot \xc5\xa1porta s sede\xc5\xbeem v Aiglu, \xc5\xa0vica. Evropska kolesarska federacija, s sede\xc5\xbeem v Bruslju pa je krovna organizacija ve\xc4\x8dine kolesarskih organizacij (tudi iz neevropskih dr\xc5\xbeav), ki se ukvarjajo s promocijo, razvojem kolesarstva kot ene izmed vej v prometnem sistemu.\n_START_SECTION_\nPriljubljenost kolesarstva\n_START_PARAGRAPH_\nCestno kolesarstvo je predvsem v zahodni in srednji Evropi zelo pribljubljen \xc5\xa1port. Popularnost tega \xc5\xa1porta je na vi\xc5\xa1ku v Italiji ter Belgiji, sledijo jima \xc5\xa0panija (predvsem baskovska pokrajina), in Nem\xc4\x8dija, kjer sta si vodilni ekipi Gerolsteiner in T-Mobile zagotovili trdno mesto v javni sferi. Tako kot pri drugih zvrsteh \xc5\xa1porta je priljubljenost cestnega kolesarstva mo\xc4\x8dno odvisna od uspehov doma\xc4\x8dih kolesarjev. V Nem\xc4\x8diji in drugod po svetu so na priljubljenost kolesarstva zelo vplivali uspehi takih kolesarskih asov, kot so Eddy Merckx, Miguel Indur\xc3\xa1in, Dietrich Thurau, Jan Ullrich, Lance Armstrong, Erik Zabel,..._NEWLINE_Priljubljenost kolesarstva, ki je sprva v 19. stoletju slu\xc5\xbeilo kot prevoz hitrej\xc5\xa1i od hoje, nara\xc5\xa1\xc4\x8da, saj je v zadnjih letih postalo prav kolesarstvo najpogostej\xc5\xa1a oblika rekreacije. To nenazadnje dokazujejo vedno bolje organizirane rekreativne, polprofesionalne in profesionalne prireditve v Sloveniji, ki po\xc4\x8dasi sledijo organizacijskemu nivoju zahodne Evrope.\n_START_SECTION_\nZgodovina kolesarstva na Slovenskem\n_START_PARAGRAPH_\nPrva kolesa so se pojavila v na\xc5\xa1ih krajih, okoli leta 1880, in to skoraj isto\xc4\x8dasno v Zagrebu, Beogradu in Ljubljani. V Ljubljani so ustanovili prvo kolesarsko organizacijo leta 1887, imenovano Klub slovenskih biciklistov, leta 1895 pa tudi Zvezo slovenskih kolesarjev._NEWLINE_Po prvi svetovni vojni je kolesarstvo postalo eno na\xc5\xa1ih najbolj raz\xc5\xa1irjenih \xc5\xa1portnih panog, ki je od za\xc4\x8detka druge svetovne vojne zajemala ve\xc4\x8d deset tiso\xc4\x8d kolesarjev. Leta 1930 je v Sloveniji delovalo vsaj 22 kolesarskih klubov._NEWLINE_Vse do leta 1903 so se kolesarska tekmovanja odvijala na kolesarskih dirkali\xc5\xa1\xc4\x8dih - velodromih, tistega leta pa je bila organizirana prva odprta dirka - Tour de France. Prva kolesarska dirka nasploh je bila leta 1868 v Parizu. Prva tekma na Slovenskem pa je bila leta 1887; potekala je do \xc5\xa0entvida do Ljubljane v dol\xc5\xbeini 4 kilometrov. Zmagovalec jo je prekolesaril s povpre\xc4\x8dno hitrostjo 25 km/h._NEWLINE_\xc5\xbde leta 1890 je osemnajst \xc4\x8dlanov kluba Der Laibacher Byciklisticher Club prekolesarilo pot od Ljubljane do Trsta v sedmih urah. Pot je bila makedamska. Ljubljan\xc4\x8dan Bo\xc5\xbeidar Parma pa je leta 1893 prevozil razdaljo med Ljubljano in Metliko v \xc5\xa1estih urah, kar je bil uspeh v evropskem merilu._NEWLINE_Kolesa so se pri nas pojavila skoraj isto\xc4\x8dasno kot drugje v Evropi. Bila so znak presti\xc5\xbea in modna muha bogatih me\xc5\xa1\xc4\x8danov, ter kasneje postale prakti\xc4\x8dno in lahko prevozno sredstvo._NEWLINE_Veliko tujih kapitalistov se je naselilo v na\xc5\xa1ih krajih v \xc4\x8dasu graditve \xc5\xbeelezni\xc5\xa1ke povezave med Dunajem in Trstom. S prvimi kolesi pa so se pojavile tudi prve te\xc5\xbeave. Kolesarji so namre\xc4\x8d pla\xc5\xa1ili ljudi in \xc5\xbeivali in na cestah povzro\xc4\x8dali nered. Seveda je bilo kolesarjenje najbolj mote\xc4\x8de v Ljubljani, ki je premogla najve\xc4\x8d koles. Kolo je bil v tistih \xc4\x8dasih precej drag, stalo je 200 kron ali tri do \xc5\xa1tiri u\xc4\x8diteljeve pla\xc4\x8de._NEWLINE_Nesre\xc4\x8da, ko je zaradi kolesarja spla\xc5\xa1eni konj v polnem diru prevrnil ko\xc4\x8dijo, je bila povod, da je mestna vlada omejila kolesarski promet po nekaterih ljubljanskih ulicah. Kranjska de\xc5\xbeelna vlada je tako leta 1896 sprejela zakon, ki je v obliki cestno prometnih predpisov dolo\xc4\x8dal obveznosti kolesarja na mestnih ulicah.\n_START_SECTION_\nKolo v vojnah\n_START_PARAGRAPH_\nKolo ni primerno za bojevanje, je pa bilo uporabljeno v izvidnicah ter za prevoz vojakov in potreb\xc5\xa1\xc4\x8din na boji\xc5\xa1\xc4\x8dih. Kolo je prevzelo \xc5\xa1tevilne funkcije konj. V prvi svetovni vojni so v Franciji, Nem\xc4\x8diji, Avstraliji in Novi Zelandiji uporabljali kolesa za premike \xc4\x8det. V invaziji na Kitajsko leta 1937, je Japonska zaposlila ve\xc4\x8d kot 50.000 kolesarskih vojakov. Tudi Nem\xc4\x8dija je uporabljala kolesa v drugi svetovni vojni. Britanska vojska je imela v zraku Cycle-komandose z zlo\xc5\xbeljivimi kolesi._NEWLINE_V vietnamski vojni so komunisti\xc4\x8dne sile uporabljale kolesa za prevoz tovora po Ho Chi Minh Trail._NEWLINE_Zadnja dr\xc5\xbeava ki je ohranila kolesarski polk vojakov je bila \xc5\xa0vica, a ga je razpustila v letu 2003.\n_START_SECTION_\nPoslovni namen\n_START_PARAGRAPH_\nKolesarjenje kot na\xc4\x8din prevoza se uporablja za dnevne migracije (na delo, po opravkih,...), kot tudi za uporabo kolesa v gospodarskih dejavnostih, predvsem za prevoz blaga, ki poteka v urbanem okolju. V mnogih dr\xc5\xbeavah za po\xc5\xa1tne storitve \xc5\xbee dolgo uporabljajo kolesa. Britanska Royal Mail je prvi\xc4\x8d uporabila kolesa leta 1880, zdaj jih je v uporabi \xc5\xbee 37.000 v Zdru\xc5\xbeenem kraljestvu, 25,700 v Nem\xc4\x8diji, 10.500 na Mad\xc5\xbearskem in 7000 na \xc5\xa0vedskem. Londonska slu\xc5\xbeba prve pomo\xc4\x8di je pred kratkim uvedla bolni\xc4\x8darje kolesarje, ki lahko hitreje pridejo na kraj nesre\xc4\x8de kot motorna vozila. Pozno v 20. stoletju je mestna kolesa za\xc4\x8dela uporabljati tudi policija. Posebej primerna so na obmo\xc4\x8dju pe\xc5\xa1 prometa. Kolesa uporabljajo tudi razli\xc4\x8dne dostavne slu\xc5\xbebe (razna\xc5\xa1alci \xc4\x8dasopisov, hitra kurirska slu\xc5\xbeba,...). Uporabljajo pa jih tudi znotraj ve\xc4\x8djih tovarni\xc5\xa1ki kompleksov za notranji transport.\n_START_SECTION_\nRekreacija\n_START_PARAGRAPH_\nKolesa se uporabljajo za rekreacijo v vseh starostnih obdobjih. Poznana so kolesarska potovanja oziroma kolesarski turizem. Taka potovanja lahko potekajo v lastni re\xc5\xbeiji ali v organizirano skupinah ob spremstvu organizatorja._NEWLINE_Paris-Brest-Paris (PBP), ki se je za\xc4\x8del leta 1891, je najstarej\xc5\xa1a kolesarska prireditev, ki \xc5\xa1e vedno redno poteka na odprti cesti in je dolga ve\xc4\x8d kot 1.200\xc2\xa0km, prevoziti pa jo je treba v 90 urah.\n_START_SECTION_\nOrganizirane oblike kolesarjenja\n_START_PARAGRAPH_\nMnogi klubi organizirajo kolesarska kolesa ki jih na prestavitvah predstavi Romana ter njej sin Timotej.  Kolesarijo na razli\xc4\x8dnih ravneh usposobljenosti._NEWLINE_Ena od oblik je vo\xc5\xbenja ve\xc4\x8dje skupine kolesarjev na dolo\xc4\x8deni trasi, ki jo je potrebno prevoziti v dolo\xc4\x8denem \xc4\x8dasu. Na vo\xc5\xbenjo se je potrebno prijaviti, da organizator zagotovi informacije o pogojih udele\xc5\xbebe, bodisi po po\xc5\xa1ti ali na spletu. Vo\xc5\xbenja je obi\xc4\x8dajno sestavljena iz ve\xc4\x8d razli\xc4\x8dnih odsekov, razvr\xc5\xa1\xc4\x8denih glede na dol\xc5\xbeino, mo\xc5\xbenosti po\xc4\x8ditka in okrep\xc4\x8dila, nudenja prve pomo\xc4\x8di in mo\xc5\xbenosti popravil okvar. Poti so dolge do okoli 160\xc2\xa0km._NEWLINE_Specializirane potovalne agencije organizirajo kraj\xc5\xa1e in dalj\xc5\xa1e kolesarske po\xc4\x8ditnice tako v Sloveniji kot v tujini. V sklop take organizacije sodi prevoz koles na izbran za\xc4\x8detek kolesarjenja, podporna slu\xc5\xbeba,organizacija preno\xc4\x8di\xc5\xa1\xc4\x8d in drugo, odvisno od de\xc5\xbeele. Udele\xc5\xbeenci dnevno prevozijo do 70\xc2\xa0km poti, se ob\xc4\x8dasno ustavljajo za ogled krajevnih znamenitosti in okrep\xc4\x8dilo.\n_START_SECTION_\nGorsko kolesarstvo\n_START_PARAGRAPH_\nGorsko kolesarstvo se je za\xc4\x8delo uveljavljati v 70-letih v ZDA, sprva kot spust in se je izvajalo na prilagojenih kolesih. Ve\xc4\x8dina gorskega kolesarjenja poteka izven cest in ustaljenih poti, predvsem v za to namenjenih kolesarskih parkih.\n_START_SECTION_\nDrugo\n_START_PARAGRAPH_\nPohodni\xc5\xa1tvo in kolesarjenje je ena izmed novej\xc5\xa1ih oblik rekreacije, ki se odvija v hribovitem, tudi goratem svetu po planinskih poteh. Je kombinacija hoje navkreber in spusta v dolino.\n_START_SECTION_\nTekmovalno kolesarjenje\n_START_PARAGRAPH_\nKmalu po uvedbi koles, so se v mnogih delih sveta za\xc4\x8dela organizirati tudi tekmovanja. Velike dirke so postale priljubljene po letu 1890 s prireditvami po vsej Evropi, v ZDA in na Japonskem. V Evropi je tekmovalno kolesarstvo pomemben \xc5\xa1port, \xc5\xa1e posebej v Franciji, Belgiji, Italiji in \xc5\xa0paniji. Najbolj znano tekmovanje od vseh kolesarskih dirk, je Tour de France, prvi\xc4\x8d izvedeno leta 1903._NEWLINE_Cestne dirke so izvedene tako ekipo kot individualno. Lahko os enodnevne dirke v cestnem prometu, lahko so ve\xc4\x8ddnevne (dnevne etape), kot je to Tour de France in njej podobne dirke._NEWLINE_Za razli\xc4\x8dne oblike tekmovanj so predpisane dolo\xc4\x8dene oblike koles, kar tudi nadzorujejo razli\xc4\x8dne mednarodne organizacije.\n_START_SECTION_\nKolesarska infrastruktura in oprema koles\n_START_PARAGRAPH_\nKolesarji, pe\xc5\xa1ci in vozniki imajo razli\xc4\x8dne zahteve glede oblikovanja in uporabe cest. V razvitih dr\xc5\xbeavah, kjer se kolesarjenje uveljavlja kot alternativa motornemu prometu v cilju zmanj\xc5\xa1evanja onesna\xc5\xbeenja okolja in zastojev v prometu, na\xc4\x8drtovalci cest in upravljavci teh izbirajo take re\xc5\xa1itve, ki so kolesarjem prijazne. Gradijo se posebne kolesarske poti, kolesarske steze, kolesarske nadstre\xc5\xa1nice, varovane kolesarnice in podobno, zasebna pobuda pa dodaja servisne in gostinske storitve._NEWLINE_Lokalne oblasti spodbujajo kolesarjenje tudi s tem da dovoljujejo prevoz koles z javnimi prevoznimi sredstvi._NEWLINE_Sodobni tipi koles so posledica potreb kolesarjev. Poznamo: mestna, cestna, gorska, treking kolesa  in hibride._NEWLINE_Najpogosteje uporabljena kolesa v cestnem prometu so obi\xc4\x8dajna mestna, cestna kolesa. Imajo bolj pokon\xc4\x8dno obliko in kraj\xc5\xa1o medosno razdaljo, so bolj okretna, vendar bolj po\xc4\x8dasna. Opremljena morajo biti s sprednjo in zadnjo lu\xc4\x8djo, zvoncem, prtlja\xc5\xbenikom, za prevoz otrok \xc5\xa1e z otro\xc5\xa1kim sede\xc5\xbeem, torbico z nujnim priborom za odpravo okvar in drugo opremo po potrebi._NEWLINE_Za osnovno vzdr\xc5\xbeevanje in popravila kolesarji potrebujejo zra\xc4\x8dno tla\xc4\x8dilko, komplet za krpanje zra\xc4\x8dnice ali njeno menjavo, rezervno zra\xc4\x8dnico in drugo. V mokrem vremenu kolesar potrebuje tudi nepremo\xc4\x8dljiva obla\xc4\x8dila. Obvezna je uporaba kolesarskih \xc4\x8delad, priporo\xc4\x8dljivi so odsevniki.\n_START_SECTION_\nCivilna dru\xc5\xbeba\n_START_PARAGRAPH_\nDve vrsti aktivnosti izvaja civilna dru\xc5\xbeba v zvezi z uporabo koles._NEWLINE_Ena skupina zagovarja kolo kot alternativni na\xc4\x8din prevoza, druga pa posve\xc4\x8da skrb ustvarjanju pogojev, ki dovoljujejo in / ali spodbujajo uporabo kolesa, tako za dnevne potrebe kot za rekreativno kolesarjenje._NEWLINE_Nekateri aktivisti, vklju\xc4\x8dno nekateri svetovalci za upravljanje prometa, si prizadevajo za gradnjo lo\xc4\x8denih kolesarskih poti povsod. Drugi aktivisti, zlasti bolj tradicionalni, pa skrbijo za varnost in uporabnost, za kolesarjem prijazna mesta in ceste._NEWLINE_Potreben je celosten pristop, ki temelji na \xc5\xa1tirih to\xc4\x8dkah; izobra\xc5\xbeevanje (za vse vpletene), spodbujanje (uporabiti izobra\xc5\xbeevanje), uveljavljanje (za varovanje pravic drugih) in in\xc5\xbeeniring (za olaj\xc5\xa1anje potovanj ob spo\xc5\xa1tovanju enakih pravic za vsakega \xc4\x8dloveka). V nekaterih primerih ima tak pristop bolj ideolo\xc5\xa1ko podlago._NEWLINE_Nekatere skupine (dru\xc5\xa1tva) ponujajo programe usposabljanja kolesarjev. Po svetu organizirajo posebne mno\xc5\xbei\xc4\x8dne dogodke, ko dolo\xc4\x8den dan v tednu ali mesecu mestne ulice mno\xc5\xbei\xc4\x8dno zasedejo kolesarji._NEWLINE_V Sloveniji sta na podro\xc4\x8dju vzpodbujanja kolesarjenja v okviru civilnih dru\xc5\xbeb najstarej\xc5\xa1i in najbolj aktivni Mariborska kolesarska mre\xc5\xbea (MKM) in Ljubljanska kolesarska mre\xc5\xbea (LKM), ustanoviteljici zveze dru\xc5\xa1tev Slovenske kolesarske mre\xc5\xbee (SKM), ki je \xc4\x8dlanica Evropske kolesarske federacije (ECF).\n_START_SECTION_\nPrednosti\n_START_PARAGRAPH_\nTelesna vadba kot posledica kolesarjenja je na splo\xc5\xa1no povezana z bolj\xc5\xa1im zdravjem in dobrim po\xc4\x8dutjem. Po podatkih Svetovne zdravstvene organizacije je pove\xc4\x8danje telesne dejavnosti najbolj\xc5\xa1e za zdravje, ter da je kolesarjenje "zelo primerna dejavnost" za ta namen._NEWLINE_Kolesa  pogosto uporabljajo ljudje, ki \xc5\xbeelijo izbolj\xc5\xa1ati svojo telesno pripravljenost in kardiovaskularno zdravje. Kolesarstvo je \xc5\xa1e posebej koristno za tiste z artritisom spodnjih okon\xc4\x8din, ki ne morejo opravljati drugih \xc5\xa1portov, ki vplivajo na kolenske in druge sklepe. Ker se lahko kolesarjenje uporablja za tudi za prakti\xc4\x8dne dnevne prevoze, je za uporabo kolesa potrebna le samodisciplina. Vendar pa pretirano kolesarjenje lahko povzro\xc4\x8di tudi po\xc5\xa1kodbe kolen._NEWLINE_Kolesarjenje na sobnem kolesu je primerno za izvajanje rehabilitacije, zlasti kadar gre za po\xc5\xa1kodbe spodnjih okon\xc4\x8din. Zlasti ga priporo\xc4\x8dajo v primeru po\xc5\xa1kodbe kolena._NEWLINE_Uporaba kolesarjenja je tudi priporo\xc4\x8dilo tistim, ki preve\xc4\x8d sedijo in imajo te\xc5\xbeave s prekomerno te\xc5\xbeo in debelostjo. Spodbujanje aktivnega potovanja s hojo in kolesarjenjem kot varno in privla\xc4\x8dno alternativo prevozu z motornimi vozili, je prav tako trend. Glede na to, da je veliko vo\xc5\xbeenj opravljenih na relativno kratkih razdaljah, je nadomestitev avtomobila s pe\xc5\xa1 hojo ali s kolesom, prava izbira. To sicer v mnogih okoljih lahko zahteva nekaj sprememb infrastrukture, \xc5\xa1e zlasti, da bi pritegnili manj izku\xc5\xa1ene in samozavestne.\n_START_SECTION_\nIzpostavljenost onesna\xc5\xbeenosti zraka\n_START_PARAGRAPH_\nEn razlog za zaskrbljenost izra\xc5\xbea misel, da vo\xc5\xbenja v prometu izpostavlja kolesarja vi\xc5\xa1ji ravni onesna\xc5\xbeenosti zraka, \xc5\xa1e posebej, \xc4\x8de kolesar potuje na ali ob prometnih cestah. Nekateri avtorji trdijo, da je to res. Drugi avtorji pa ugotavljajo, da je izpostavljenost kolesarjev zanemarljiva, glede na koristen u\xc4\x8dinek na zdravje, ki izhaja iz dodatne telesne dejavnosti.'